Iako je do isteka službenog roka za podnošenje zahtjeva za legalizaciju bespravno sagrađenih objekata preostalo tek nešto više od šest mjeseci (do 31.lipnja 2013.) neslužbeno doznaje portal Dnevno.hr kako u Vladi još uvijek ne znaju kako se postaviti u slučaju romskih naselja čiji stanovnici masovno ignoriraju prijetnje rušenjem.



Vlada pritom ne zna što napraviti jer bi se masovno rušenje romskih nastambi, nakon isteka zakonskog roka, moglo podvesti pod 'kolektivno protjerivanje' što je zabranjeno prema Međunarodnom pravu. Europska unija zbog toga bi također mogla oštro reagirati prema Milanovićevoj vladi koja strepi od svake moguće packe iz Bruxellesa.

Sadržaj se nastavlja...



Iako prema službenim podacima u Hrvatskoj živi više od 10.000 roma, gotovo da nitko od njih još nije podnio zahtjev za legalizaciju svoje nastambe iako su mahom bespravno sagrađene. Prema podacima Ureda za nacionalne manjine, najviše ih je u Zagrebačkoj i Međimurskoj županiji.



Građani masno plaćaju legalizacije, Romi ne reagiraju

Za razliku od ostatka stanovnika, koji su od strane Ministarstva graditeljstva postavljeni rok shvatili ozbiljno te ovih dana masno plaćaju za legalizaciju bespravnih objekata, kod romske nacionalne manjine nema nikakvih reakcija.



- Zakon o postupanju s nezakonito izgrađenim zgradama odnosi se na sve građane RH. No svjesni smo posebnosti romskih naselja. U suradnji s Vladinim uredom za nacionalne manjine posebnu ćemo kampanju provesti na područjima romskih naselja s ciljem što učinkovitije primjene - poručuje za spomenuti portal Đurđica Čočić iz Ministarstva graditeljstva i prostornog uređenja.



Iako se iz ureda Delegacije Europske unije u RH do zaključenja teksta nisu izjasnili o tom pitanju za očekivati je da se neće samo tako složiti s rušenjem romskih nastambi, iako se za to steknu sve zakonske osnove.



Kritike Europske unije

Sličan je slučaj ljetos zabilježen u Francuskoj gdje je ta politički puno snažnija država dobila žestoke kritike od strane EU-a.



Loše se proveo i načelnik općine Škabrnja Luka Škara kada je zajedno s grupom mještana pokušao spriječiti bespravno naseljavanje nekoliko romskih obitelji na teritoriju svoje općine. Zbog navodnog verbalnog napada na 'doseljenike' priveden je prekršajnom sucu u Zadru.



Romi su se željeni bespravno naseliti na općinskom poljoprivrednom zemljištu bez ikakve sanitarne i komunalne infrastrukture. Nakon prosvjeda mještana, otišli su dalje. Da je ona izostala, sada bi i tamo muku mučili s pitanjem kako ukloniti bespravno sagrađene romske nastambe?